कल एक पत्रिका में एक कहानी पढ़ रहा था। कहानी के साथ रचनाकार का परिचय ही नहीं चित्रा भी था और इसके बाद प्राप्त साहित्यिक सम्मानों की सूची भी। सारे सम्मान साहित्यिक थे एक भी असाहित्यिक नहीं था। कहानी छोटी थी पर साहित्य सम्मान सूची अत्यंत विस्तृत। सूची इतनी लम्बी थी कि ख़त्म होने को ही नहीं आ रही थी। मैं अत्यंत धैर्य और सम्मान के साथ इस साहित्य सम्मान सूची को पढ़ रहा था लेकिन मेरा धैर्य जवाब दे गया और सम्मान भी साथ छोड़ने को तत्पर हो गया। अब मैं पढ़ना छोड़ कर संख्याएँ देख रहा था। मेरी नज़र तेज़ी से गिनती गिन रही थी। कुल मिलाकर सड़सठ साहित्यिक सम्मान लेखक महोदय की झोली में आ चुके थे। सेंचुरी पूरी होने में थोड़ी सी क़सर बाक़ी थी जो उम्मीद है अब तक पूरी हो चुकी होगी। इस संख्या से क्रिकेट और साहित्य जगत में समानता और एकरूपता का भी पता चलता था। जिस प्रकार एक-एक बॉल पर चौकों-छक्कों की बरसात होती है और बीस-बीस ओवर्स के एक मैच में लंबी-लंबी गाड़ियों और सुपर डीलक्स फ्लैटों की बरसात उसी तरह साहित्य जगत में भी एक-एक कहानी या एक-एक कविता पर सम्मानों की झड़ी लग जाती है और एक-एक किताब पर डॉक्टरेट और डी लिट की मानद उपाधियों के अंबार।